Mod a ngábə́ tɔá á Ráma, mod yǎ ǹnǎm Tsuf, á ǹkǒl Efraím, a tɔá dzwé nâ Elkana, ńdómán Yeroham, mǎn Elihu, mɔ́n Tohu, ndómán Tsuf, á ndá bod Efraím. 2É mod nyɔ́ á ngábə́ bələ́ bīníngá bə́bɛ̄: é nyɔ̄ dzwé nâ Ána ényɔ̄ ḿbɔ̄g Penina. Penina a ngábə́ bələ́ bɔ́n, Ána nyé təge ai mɔ́n. 3Á ḿbú ósə, Elkana a kadəgə bɛ́d á ǹnǎm ákoe naa a kə lugu Ńtí bísə, a váā fə nyé mə̄túnuŋa á Sílo. Á wé ńgɔ̄ bɔ́n bə́ Éli, Ofni ai Pinhas, bəfada bə́ Ńtondôbə bə́ kadəgə tɔbɔ. 4Amǒs ḿbɔ̄g, Elkana a ngábə tsígi biyə́m ású mə̄túnuŋa. Ńdɔ a ngávə́ Penina é ngab dzié, ǎ ngakə̌ fə a və́ bɔ́n bóé ai bəngɔn bóé bə́sə anə́ ényɔ́lɔ ngab, anə́ ényɔ́lɔ ngab. 5Ḿfág yā ábə̄ Ána, ńdɔ a ngávə́ nyé ngab dzyǎ e tɔá ḿfǎŋ ngab, amú ā ngábə́ diŋi nyé; hədá Ǹtondôbə a ngábán nye abyé. 6Mván ě ngakad nyé kpə́lə̄ naa á wog olún, amú Ńtondôbə a ngáfɛd nyé ábum ábyé. 7Éyə̄ bə́ kadəgə ndə́ŋ ai dɔ́ nálā m̀bú ósə ; éyɔŋ ésə̄ Ána ǎ bɛ́dəg á Ndá Ǹtondôbə, mván é ngatsag nyé móman. Ǎ ńtɔ̄á hḿ və ǹyón, ai ǹkián bídí. 8Ńdɔ ǹnóm wōē Elkana a sílī nyé naa: “Ǎ Ána wayɔ́n dzé, waki bidí etɔm dzé ? Dzé ńnə́m wɔ́bɔ́g wā ai dzɔ́ ? Ngǎ mə nə ai wa m̀fí a lodo bɔ́n awômo ?